CELEX: 52022PC0040
Language: hu
Date: 2022-02-11
Title: Javaslat A TANÁCS VÉGREHAJTÁSI HATÁROZATA a 2013/54/EU végrehajtási határozatnak a Szlovén Köztársaság részére a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés bevezetésére adott felhatalmazás meghosszabbítása tekintetében történő módosításáról

EURÓPAI BIZOTTSÁG
            Brüsszel, 2022.2.11.
            COM(2022) 40 final
            2022/0028(NLE)
            
            Javaslat
            A TANÁCS VÉGREHAJTÁSI HATÁROZATA
            a 2013/54/EU végrehajtási határozatnak a Szlovén Köztársaság részére a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés bevezetésére adott felhatalmazás meghosszabbítása tekintetében történő módosításáról
            
               
         
         
            
               INDOKOLÁS
            
            
               A közös hozzáadottértékadó-rendszerről szóló, 2006. november 28-i 2006/112/EK tanácsi irányelv
                  1
                (a továbbiakban: héairányelv) 395. cikkének (1) bekezdése értelmében a Tanács – a Bizottság javaslata alapján – bármelyik tagállamot egyhangúlag felhatalmazhatja arra, hogy az említett irányelvben foglaltaktól eltérő különös intézkedéseket vezessen be az adóbeszedés egyszerűsítésére vagy egyes adócsalások és -kikerülések megelőzésére.
            
            
               A Bizottság által 2021. október 27-én iktatott levelében Szlovénia felhatalmazást kért arra, hogy 2024. december 31-ig továbbra is alkalmazhassa a héairányelv 287. cikkétől eltérő azon intézkedést, melynek értelmében a legfeljebb 50 000 EUR éves árbevétellel rendelkező adóalanyoknak héamentességet biztosíthat.
            
            
               A héairányelv 395. cikke (2) bekezdése második albekezdésének megfelelően a Bizottság 2021. november 15-én kelt levelében tájékoztatta a többi tagállamot Szlovénia kérelméről. A Bizottság 2021. november 16-án kelt levelében értesítette Szlovéniát arról, hogy a kérelem elbírálásához szükséges valamennyi információval rendelkezik.
            
            
               1.A JAVASLAT HÁTTERE
            
            
               •A javaslat indokai és céljai
            
            
               A héairányelv XII. címének 1. fejezete lehetővé teszi a tagállamok számára, hogy a kisvállalkozásokra különös szabályozásokat alkalmazzanak, így többek között adómentességet nyújtsanak a bizonyos éves árbevételt el nem érő adóalanyoknak. Az adómentesség maga után vonja, hogy az adóalanynak nem kell hozzáadottérték-adót felszámítania az értékesítéseire, és következésképpen nem is vonhat le előzetesen felszámított hozzáadottérték-adót.
            
            
               A héairányelv 287. cikke értelmében az 1978. január 1-jét követően csatlakozó tagállamok adómentességet biztosíthatnak azoknak az adóalanyoknak, amelyek éves árbevétele nem haladja meg az említett rendelkezésben meghatározott összegek nemzeti valutában kifejezett, csatlakozásuk napján érvényes átváltási árfolyamon számított ellenértékét.
            
            
               A héairányelv 287. cikkének 15. pontja értelmében Szlovénia mentességet biztosíthat a héa alól azoknak az adóalanyoknak, amelyek éves árbevétele nem haladja meg a 25 000 EUR-s összeg nemzeti valutában kifejezett ellenértékét.
            
            
               A 2013/54/EU tanácsi végrehajtási határozattal
                  2
                Szlovénia felhatalmazást kapott, hogy 2015. december 31-ig magasabb küszöbértéket alkalmazzon, és a héa alóli mentességben részesítse az 50 000 EUR-t nem meghaladó éves árbevétellel rendelkező adóalanyokat. Ezt a felhatalmazást először az (EU) 2015/2089 tanácsi végrehajtási határozat
                  3
                2018. december 31-ig, majd az (EU) 2018/1700 tanácsi végrehajtási határozat
                  4
                2021. december 31-ig meghosszabbította. 
            
            
               Szlovénia kérelmezte a fenti különös intézkedés korlátozott időszakra történő újabb meghosszabbítását.
            
            
               Az adómentesség 2021 utáni további alkalmazásának engedélyezése azon adóalanyok esetében, amelyek éves árbevétele nem haladja meg az 50 000 EUR-t, jelentős egyszerűsítést jelentene a viszonylag kis vállalkozásokat működtető személyek számára. Az e mentesség hatálya alá tartozó adóalanyoknak nem kell felszámítaniuk és befizetniük a héát, nem kell héa-azonosítószámmal rendelkezniük, és nem kell részletes nyilvántartást vezetniük a héaköteles ügyletekről. Ezeknek az egyszerűsítéseknek köszönhetően a kisvállalkozások tulajdonosai több időt és erőforrást fordíthatnak vállalkozásuk fejlesztésére. A különös intézkedés teljes mértékben szabadon választható az adóalanyok számára, és a jövőben is az marad. Az említett értékhatárt meg nem haladó árbevétellel rendelkező kisvállalkozásoknak így továbbra is jogukban áll majd az általános héaszabályozást alkalmazni.
            
            
               Ezen túlmenően a viszonylag alacsony árbevételű vállalkozásokat működtető adóalanyok esetében a héabehajtás költsége, amely a részükre nyújtott adóügyi szolgáltatásokból és az adóbevallásaik ellenőrzéséből ered, a beszedett adó összegéhez képest aránytalanul magas. Ennek megfelelően az adóhivatal – azáltal, hogy a kisvállalkozások tulajdonosai számára héamentességet biztosít – több forrást irányíthat az adócsalás, az adókijátszás és az adókikerülés megelőzésére és leküzdésére, valamint az adófizetői szolgáltatások minőségének és a nagy gazdasági szereplőktől történő héabeszedés hatékonyságának javítására.
            
            
               Szlovénia szerint 2019-ben az összes nyilvántartásba vett (azaz körülbelül 60 000) adóalanynak a 48 %-a rendelkezett 50 000 EUR vagy annál kevesebb éves árbevétellel, ami a héa szempontjából releváns teljes adóköteles árbevétel 1 %-ának felel meg. A szlovén kormány becslése szerint ezen adóalanyok közül (az adózást választókat leszámítva) körülbelül 2 000 adóalanynak volt 25 000 EUR és 50 000 EUR közötti éves árbevétele. Ezen adóalanyok héarendszerbe való bevonása az állam héából származó bevételének 0,3 %-os növekedését eredményezné.
            
            
               A különös intézkedés tehát nem befolyásolja jelentősen a héabevétel teljes összegét vagy a végső fogyasztói szinten beszedett adóbevétel teljes összegét.
            
            
               A különös intézkedés egyszerűsíti a kisvállalkozások kötelezettségeit, és összhangban van az Európai Unió kisvállalkozásokkal kapcsolatos célkitűzéseivel.
            
            
               Tekintettel arra, hogy az eltérés meghosszabbítása kedvező hatást gyakorol a vállalkozások és az adóhatóság adminisztratív terheinek csökkentésére, anélkül, hogy jelentős mértékben befolyásolná a héából származó összbevételeket, a Bizottság célszerűnek tartja engedélyezni Szlovéniának, hogy a különös intézkedést 2024. december 31-ig meghosszabbítsa.
            
            
               •Összhang a szabályozási terület jelenlegi rendelkezéseivel
            
            
               Az eltérő intézkedés összhangban van a héára vonatkozó cselekvési terv
                  5
                eredményeként elfogadott, a héairányelvnek a kisvállalkozásokra vonatkozó különös szabályozásról szóló 281–294. cikkét módosító (EU) 2020/285 irányelv
                  6
                törekvésével, és célja, hogy korszerű, egyszerűsített rendszert hozzon létre a szóban forgó vállalkozások számára. Elsősorban a héaszabályoknak való megfelelési költségeket, az egyes tagállamok és az EU szintjén jelentkező versenytorzulást, valamint az értékhatár-hatás negatív következményét kívánja csökkenteni, továbbá arra törekszik, hogy megkönnyítse a vállalkozások számára a szabályoknak való megfelelést, az adóhatóságok számára pedig a nyomon követést.
            
         
         
            
               Az 50 000 EUR-s értékhatár továbbá összhangban van az (EU) 2020/285 irányelvvel, mivel lehetővé teszi a tagállamok számára, hogy a héamentességhez szükséges éves árbevételi értékhatárt legfeljebb 85 000 EUR-ban (vagy ennek nemzeti valutában kifejezett értékében) állapítsák meg.
            
            
               Hasonló eltérésekre más tagállamok is engedélyt kaptak, azaz héamentességet biztosíthattak azon adóalanyoknak, amelyek éves árbevétele nem haladja meg a héairányelv 285., illetve 287. cikkében meghatározott értékhatárt. Hollandia
                  7
                és Belgium
                  8
                esetében az ily módon engedélyezett értékhatár 25 000 EUR; Olaszország
                  9
                esetében 30 000 EUR, Luxemburg
                  10
                esetében 35 000 EUR; Lengyelország
                  11
               , Lettország
                  12
                és Észtország
                  13
                esetében 40 000 EUR; Magyarország
                  14
                esetében 48 000 EUR; Litvánia
                  15
                esetében 55 000 EUR; Horvátország
                  16
                esetében 45 000 EUR; Málta
                  17
                esetében 30 000 EUR; Románia
                  18
                esetében pedig 88 500 EUR.
            
            
               A héairányelvtől való eltéréseket minden esetben időbeli korlátokhoz kell kötni, hogy lehetőség legyen hatásaik értékelésére. Továbbá a különös intézkedés hatályvesztésének a Szlovénia által kért, 2024. december 31-i dátumban való megállapítása összhangban van az (EU) 2020/285 irányelv követelményeivel. Ez az irányelv ugyanis 2025. január 1-jét írja elő azon időpontként, amelytől kezdődően a tagállamoknak alkalmazniuk kell azokat a nemzeti rendelkezéseket, amelyeket az irányelvnek való megfelelés érdekében kötelesek elfogadni.
            
            
               A javasolt intézkedés tehát összhangban van a héairányelv rendelkezéseivel.
            
            
               •Összhang az Unió egyéb szakpolitikáival
            
            
               A Bizottság mindig is hangsúlyozta, hogy a kisvállalkozások esetében egyszerűbb szabályozásra van szükség. E tekintetben a Bizottság 2020 márciusában elfogadta a „Kkv-stratégia a fenntartható és digitális Európáért” című közleményt
                  19
               , amelyben elkötelezte magát amellett, hogy folytatja a kkv-k terheinek csökkentésére irányuló munkát. A kkv-k szabályozási terheinek csökkentésére irányuló célkitűzés e stratégia egyik pillére. A szóban forgó különös intézkedés az adószabályok tekintetében összhangban van ezekkel a célkitűzésekkel. Összhangban van továbbá a helyreállítási stratégiát támogató igazságos és egyszerű adózásra irányuló, 2020. évi cselekvési tervvel
                  20
                is, amely elismeri, hogy az adószabályoknak való megfelelés költségei továbbra is magasak az EU-ban, és hogy ezek a költségek jellemzően lényegesen magasabbak a kisebb vállalkozások esetében, mint a nagyvállalatok esetében.
            
            
               2.JOGALAP, SZUBSZIDIARITÁS ÉS ARÁNYOSSÁG
            
            
               •Jogalap
            
            
               A héairányelv 395. cikke.
            
            
               •Szubszidiaritás (nem kizárólagos hatáskör esetén) 
            
            
               A héairányelvnek a javaslat alapját képező rendelkezésére tekintettel a javaslat az Európai Unió kizárólagos hatáskörébe esik, ezért a szubszidiaritás elve nem alkalmazandó.
            
            
               •Arányosság
            
            
               A határozat egy tagállam számára annak saját kérelme alapján megadott engedélyre vonatkozik, kötelezettséget tehát nem keletkeztet.
            
            
               Tekintve az eltérés korlátozott hatályát, a különös intézkedés arányban áll a kitűzött céllal, vagyis az adóbehajtásnak a kis adóalanyok és az adóhatóság szempontjából történő egyszerűsítésével.
            
            
               •A jogi aktus típusának megválasztása
            
            
               A javasolt aktus tanácsi végrehajtási határozat.
            
            
               A héairányelv 395. cikke szerint a héára vonatkozó közös szabályoktól kizárólag abban az esetben lehet eltérni, ha arra a Tanács a Bizottság javaslata alapján egyhangúlag felhatalmazást ad. Ezenfelül azért a tanácsi végrehajtási határozat a legmegfelelőbb eszköz, mert az egy-egy tagállamnak is címezhető.
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               •Az érdekelt felekkel folytatott konzultációk
            
            
               Nem került sor konzultációra érdekelt felekkel. A javaslat Szlovénia kérelmén alapul, és kizárólag ezt a tagállamot érinti.
            
         
         
            
               •Hatásvizsgálat
            
            
               A tanácsi végrehajtási határozatra irányuló javaslat célja az, hogy további három éven át folytatódjon egy olyan egyszerűsítési intézkedés alkalmazása, amely számos héafizetési kötelezettséget megszüntet azon vállalkozások esetében, melyek éves árbevétele nem haladja meg az 50 000 EUR-t, és amely ezért kedvező hatást gyakorol a vállalkozások és az adóhatóság adminisztratív terheinek csökkentésére, anélkül, hogy jelentős mértékben befolyásolná a héából származó összbevételt. Az eltérés szűk alkalmazási köre és időben korlátozott alkalmazása miatt az intézkedés hatása mindenképpen korlátozott lesz.
            
            
               Az eltérő intézkedés választható lesz az adóalanyok számára. Az adóalanyok a 2006/112/EK irányelv 290. cikkének megfelelően választhatják az általános héaszabályozást is.
            
            
               •Alapjogok
            
            
               A javaslatnak nincs semmilyen hatása az alapvető jogok védelmére.
            
            
               4.KÖLTSÉGVETÉSI VONZATOK
            
            
               A hozzáadottérték-adóból származó saját források beszedésének végleges egységes rendszeréről szóló 1553/89/EGK, Euratom rendelet módosításáról szóló, 2021. április 30-i (EU, Euratom) 2021/769 tanácsi rendelet
                  21
                hatálybalépését követően Szlovénia a 2021-es pénzügyi évtől kezdődően nem végez kompenzációs számítást a héa sajátforrás-bevallás tekintetében.
            
            
               2022/0028 (NLE)
            
            
               Javaslat
            
            
               A TANÁCS VÉGREHAJTÁSI HATÁROZATA
            
            
               a 2013/54/EU végrehajtási határozatnak a Szlovén Köztársaság részére a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés bevezetésére adott felhatalmazás meghosszabbítása tekintetében történő módosításáról
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre, 
            
            
               tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre
                  22
                és különösen annak 395. cikke (1) bekezdésére,
            
            
               tekintettel az Európai Bizottság javaslatára,
            
            
               mivel:
            
            
               (1)A 2006/112/EK irányelv 287. cikkének 15. pontja alapján Szlovénia a hozzáadottérték-adó (héa) alóli mentességet biztosíthat azoknak az adóalanyoknak, amelyeknek éves árbevétele nem haladja meg 25 000 EUR nemzeti valutában kifejezett, a csatlakozás napján érvényes átváltási árfolyamon számított ellenértékét.
            
            
               (2)A 2013/54/EU tanácsi végrehajtási határozat
                  23
                2015. december 31-ig terjedő hatállyal felhatalmazta Szlovéniát, hogy a 2006/112/EK irányelv 287. cikkének 15. pontjától eltérő különös intézkedést vezessen be, amely héamentességet biztosít azoknak az adóalanyoknak, melyek éves árbevétele nem haladja meg az 50 000 EUR-t (a továbbiakban: különös intézkedés). A felhatalmazás azóta kétszer meghosszabbításra került, legutóbb az (EU) 2018/1700 tanácsi végrehajtási határozattal
                  24
               , 2021. december 31-ig.
            
            
               (3)2021. október 27-én kelt levelében Szlovénia felhatalmazást kért a Bizottságtól arra, hogy 2024. december 31-ig továbbra is alkalmazhassa a különös intézkedést, mivel ez az az időpont, ameddig a tagállamoknak át kell ültetniük az (EU) 2020/285 tanácsi irányelvet
                  25
               . Az említett irányelv 2025. január 1-jétől lehetővé teszi a tagállamok számára, hogy héamentességet biztosítsanak az olyan adóalanyok által végzett termékértékesítésre és szolgáltatásnyújtásra, amelyek tagállami éves árbevétele nem éri el a 85 000 EUR értékhatárt vagy az ennek megfelelő, nemzeti valutában kifejezett összeget.
            
            
               (4)A 2006/112/EK irányelv 395. cikke (2) bekezdésének második albekezdése értelmében a Bizottság 2021. november 15-én kelt levelében továbbította a Szlovénia által benyújtott kérelmet a többi tagállamnak. A Bizottság 2021. november 16-án kelt levelében értesítette Szlovéniát arról, hogy birtokában van a kérelem értékeléséhez szükséges valamennyi információnak.
            
         
         
            
               (5)A különös intézkedés összhangban van az (EU) 2020/285 irányelvvel, amelynek célja a kisvállalkozások megfelelési terheinek csökkentése és a belső piaci verseny torzulásának elkerülése.
            
            
               (6)A különös intézkedés választható marad az adóalanyok számára, amelyek a 2006/112/EK irányelv 290. cikkének megfelelően ezentúl is választhatják az általános héaszabályozást.
            
            
               (7)A Szlovénia által átadott információkból kiderül, hogy a különös intézkedés a végső fogyasztói szinten Szlovénia által beszedett adóbevétel teljes összegét csak elhanyagolható mértékben fogja befolyásolni.
            
            
               (8)Az (EU, Euratom) 2021/769 tanácsi rendelet
                  26
                hatálybalépését követően Szlovénia nem végez kompenzációs számítást a 2021-es és az azt követő pénzügyi évekre vonatkozó héa sajátforrás-bevallás tekintetében.
            
            
               (9)Tekintettel arra, hogy a különös intézkedés alkalmazása kedvező hatást gyakorol mind a kisvállalkozások, mind az adóhatóságok adminisztratív terheinek és megfelelési költségeinek csökkentésére, anélkül, hogy jelentős mértékben befolyásolná a héából származó összbevételt, indokolt felhatalmazni Szlovéniát arra, hogy folytassa a különös intézkedés alkalmazását.
            
            
               (10)A különös intézkedés alkalmazásának folytatására való felhatalmazás hatályát időbeli korláthoz kell kötni. Az időbeli korlátnak elegendőnek kell lennie ahhoz, hogy lehetővé tegye az értékhatár eredményességének és megfelelőségének értékelését. Ezenkívül az (EU) 2020/285 irányelv 3. cikkének (1) bekezdése értelmében a tagállamok 2024. december 31-ig kötelesek elfogadni és kihirdetni a 2006/112/EK irányelvet módosító említett irányelv 1. cikkének való megfeleléshez szükséges törvényi, rendeleti és közigazgatási rendelkezéseket, amelyeket 2025. január 1-jétől kell alkalmazniuk. Szlovéniát indokolt tehát felhatalmazni arra, hogy 2024. december 31-ig folytathassa a különös intézkedés alkalmazását.
            
            
               (11)A 2013/54/EU végrehajtási határozatot ezért ennek megfelelően módosítani kell,  
            
            
               ELFOGADTA EZT A HATÁROZATOT: 
            
            
               1. cikk
            
            
               A 2013/54/EU végrehajtási határozat 2. cikkének második bekezdése helyébe az alábbi szöveg lép:
            
            
               „Ezt a határozatot 2013. január 1-jétől 2024. december 31-ig kell alkalmazni.”
            
            
               2. cikk
            
            
               Ennek a határozatnak a Szlovén Köztársaság a címzettje.
            
            
               Kelt Brüsszelben, -án/-én.
            
            
               
                     a Tanács részéről
               
               
                     az elnök
               
            
         
         
            
                  
                     (1)
                  
                        HL L 347., 2006.12.11., 1. o.
               
               
                  
                     (2)
                  
                        A Tanács 2013/54/EU végrehajtási határozata (2013. január 22.) a Szlovén Köztársaságnak a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés bevezetésére történő felhatalmazásáról (HL L 22., 2013.1.25., 15. o.).
               
               
                  
                     (3)
                  
                        A Tanács (EU) 2015/2089 végrehajtási határozata (2015. november 10.) a Szlovén Köztársaságnak a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés bevezetésére történő felhatalmazásáról szóló 2013/54/EU végrehajtási határozat módosításáról (HL L 302., 2015.11.19., 107. o.).
               
               
                  
                     (4)
                  
                        A Tanács (EU) 2018/1700 végrehajtási határozata (2018. november 6.) a Szlovén Köztársaságnak a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés bevezetésére történő felhatalmazásáról szóló 2013/54/EU végrehajtási határozat módosításáról (HL L 285., 2018.11.13., 78. o.).
               
               
                  
                     (5)
                  
                        A Bizottság közleménye az Európai Parlamentnek, a Tanácsnak és az Európai Gazdasági és Szociális Bizottságnak egy, a héára vonatkozó cselekvési tervről – Úton egy egységes uniós héaövezet felé – új döntések szükségeltetnek, COM(2016) 148 final.
               
               
                  
                     (6)
                  
                        A Tanács (EU) 2020/285 irányelve (2020. február 18.) a közös hozzáadottértékadó-rendszerről szóló 2006/112/EK irányelvnek a kisvállalkozásokra vonatkozó különös szabályozás tekintetében történő módosításáról és a 904/2010/EU rendeletnek a kisvállalkozásokra vonatkozó különös szabályozás megfelelő alkalmazásának nyomon követését célzó közigazgatási együttműködés és információcsere tekintetében történő módosításáról (HL L 62., 2020.3.2., 13. o.).
               
               
                  
                     (7)
                  
                        A Tanács (EU) 2018/1904 végrehajtási határozata (2018. december 4.) Hollandiának a közös hozzáadottértékadó-rendszerről szóló 2006/112/EK irányelv 285. cikkétől eltérő különös intézkedés bevezetésére történő felhatalmazásáról (HL L 310., 2018.12.6., 25. o.).
               
               
                  
                     (8)
                  
                        A Tanács (EU) 2018/2077 végrehajtási határozata (2018. december 20.) a Belga Királyságnak a közös hozzáadottértékadó-rendszerről szóló 2006/112/EK irányelv 285. cikkétől eltérő különös intézkedés bevezetésére történő felhatalmazásáról szóló 2013/53/EU végrehajtási határozat módosításáról (HL L 331., 2018.12.28., 222. o.).
               
               
                  
                     (9)
                  
                        A Tanács (EU) 2016/1988 végrehajtási határozata (2016. november 8.) az Olasz Köztársaságnak a közös hozzáadottértékadó-rendszerről szóló 2006/112/EK irányelv 285. cikkétől eltérő különös intézkedés alkalmazásának folytatására történő felhatalmazásáról szóló 2013/678/EU végrehajtási határozat módosításáról (HL L 306., 2016.11.15., 11. o.).
               
               
                  
                     (10)
                  
                        A Tanács (EU) 2019/2210 végrehajtási határozata (2019. december 19.) Luxemburgnak a közös hozzáadottértékadó-rendszerről szóló 2006/112/EK irányelv 285. cikkétől eltérő különös intézkedés bevezetésére való felhatalmazásáról szóló 2013/677/EU végrehajtási határozat módosításáról (HL L 332., 2019.12.23., 155. o.).
               
               
                  
                     (11)
                  
                        A Tanács (EU) 2018/1919 végrehajtási határozata (2018. december 4.) a Lengyel Köztársaságnak a közös hozzáadottértékadó-rendszerről szóló 2006/112/EK irányelv 287. cikkétől eltérő intézkedés alkalmazására történő felhatalmazásáról szóló 2009/790/EK határozat módosításáról (HL L 311., 2018.12.7., 32. o.).
               
               
                  
                     (12)
                  
                        A Tanács (EU) 2020/1261 végrehajtási határozata (2020. szeptember 4.) a Lett Köztársaságnak a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazására történő felhatalmazásáról szóló (EU) 2017/2408 végrehajtási határozat módosításáról (HL L 296., 2020.9.10., 4. o.).
               
               
                  
                     (13)
                  
                        A Tanács (EU) 2021/358 végrehajtási határozata (2021. február 22.) az Észt Köztársaságnak a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazására történő felhatalmazásáról szóló (EU) 2017/563 végrehajtási határozat módosításáról (HL L 69., 2021.2.26., 4. o.).
               
               
                  
                     (14)
                  
                        A Tanács (EU) 2018/1490 végrehajtási határozata (2018. október 2.) Magyarországnak a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés bevezetésére történő felhatalmazásáról (HL L 252., 2018.10.8., 38. o.).
               
               
                  
                     (15)
                  
                        A Tanács (EU) 2021/86 végrehajtási határozata (2021. január 22.) a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazásának a Litván Köztársaság számára történő engedélyezéséről (HL L 30., 2021.1.28., 2. o.).
               
               
                  
                     (16)
                  
                        A Tanács (EU) 2020/1661 végrehajtási határozata (2020. november 3.) a Horvát Köztársaságnak a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés bevezetésére történő felhatalmazásáról szóló (EU) 2017/1768 végrehajtási határozat módosításáról (HL L 374., 2020.11.10., 4. o.).
               
               
                  
                     (17)
                  
                        A Tanács (EU) 2021/753 végrehajtási határozata (2021. május 6.) Máltának a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazására történő felhatalmazásáról és az (EU) 2018/279 végrehajtási határozat hatályon kívül helyezéséről (HL L 163., 2021.5.10., 1. o.).
               
               
                  
                     (18)
                  
                        A Tanács (EU) 2020/1260 végrehajtási határozata (2020. szeptember 4.) a Romániának a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazására történő felhatalmazásáról szóló (EU) 2017/1855 végrehajtási határozat módosításáról (HL L 296., 2020.9.10., 1. o.).
               
               
                  
                     (19)
                  
                        A Bizottság közleménye az Európai Parlamentnek, a Tanácsnak, az Európai Gazdasági és Szociális Bizottságnak és a Régiók Bizottságának – Kkv-stratégia a fenntartható és digitális Európáért (COM(2020) 103 final).
               
               
                  
                     (20)
                  
                        A Bizottság közleménye az Európai Parlamentnek és a Tanácsnak – A helyreállítási tervet támogató igazságos és egyszerű adózásra irányuló új cselekvési terv (COM(2020) 312 final).
               
               
                  
                     (21)
                  
                        A Tanács (EU, Euratom) 2021/769 rendelete (2021. április 30.) a hozzáadottérték-adóból származó saját források beszedésének végleges egységes rendszeréről szóló 1553/89/EGK, Euratom rendelet módosításáról (HL L 165., 2021.5.11., 9. o.).
               
               
                  
                     (22)
                  
                        HL L 347., 2006.12.11., 1. o.
               
               
                  
                     (23)
                  
                        A Tanács 2013/54/EU végrehajtási határozata (2013. január 22.) a Szlovén Köztársaságnak a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés bevezetésére történő felhatalmazásáról (HL L 22., 2013.1.25., 15. o.).
               
               
                  
                     (24)
                  
                        A Tanács (EU) 2018/1700 végrehajtási határozata (2018. november 6.) a Szlovén Köztársaságnak a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés bevezetésére történő felhatalmazásáról szóló 2013/54/EU végrehajtási határozat módosításáról (HL L 285., 2018.11.13., 78. o.).
               
               
                  
                     (25)
                  
                        A Tanács (EU) 2020/285 irányelve (2020. február 18.) a közös hozzáadottértékadó-rendszerről szóló 2006/112/EK irányelvnek a kisvállalkozásokra vonatkozó különös szabályozás tekintetében történő módosításáról és a 904/2010/EU rendeletnek a kisvállalkozásokra vonatkozó különös szabályozás megfelelő alkalmazásának nyomon követését célzó közigazgatási együttműködés és információcsere tekintetében történő módosításáról (HL L 62., 2020.3.2., 13. o.).
               
               
                  
                     (26)
                  
                        A Tanács (EU, Euratom) 2021/769 rendelete (2021. április 30.) a hozzáadottérték-adóból származó saját források beszedésének végleges egységes rendszeréről szóló 1553/89/EGK, Euratom rendelet módosításáról (HL L 165., 2021.5.11., 9. o.).